เเบงก์ชาติปรับคาดการณ์ราคาน้ำมันในเป้าหมายเงินเฟ้อใหม่
แบงก์ชาติยอมจำนนปรับสมมุติฐานราคาน้ำมันเพิ่มเป็น 140 เหรียญสหรัฐ/บาเรล แต่ยังยืนยันเงินเฟ้อทั้งปีอยู่ในตลาดเป้าหมาย
13 มี.ค. 2555

แบงก์ชาติยอมจำนนปรับสมมุติฐานราคาน้ำมันเพิ่มเป็น 140 เหรียญสหรัฐ/บาเรล แต่ยังยืนยันเงินเฟ้อทั้งปีอยู่ในตลาดเป้าหมาย 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ขณะนี้ธปท.ได้พิจารณาปรับสมมุติฐานราคาน้ำมันในกรอบเป้าหมายเงินเฟ้อใหม่ โดยปรับสมมุติฐานราคาน้ำมันเป็น 140 เหรียญสหรัฐ/บาเรล จากเดิมที่แบงก์ชาติมีการคาดการณ์ว่าราคาเฉลี่ยทั้งปีน่าจะอยู่ที่ 103.3 เเหรียญสหรัฐ/บาเรล เนื่องจากราคาน้ำมันในตลาดโลกมีเเนวโน้มปรับสูงขึ้น อย่างไรก็ตาม แบงก์ชาติยังเชื่อว่า เป้าหมายเงินเฟ้อจะอยู่ในกรอบที่มีการคาดการณ์ไว้ ไม่ว่าจะเป็นกรอบเดิมซึ่งใช้เงินเฟ้อพื้นฐานที่ 0.5-3% และกรอบใหม่ที่อยู่ระหว่างการเสนอกระทรวงการคลัง ที่จะใช้อัตราเงินเฟ้อทั่วไปที่ 3 % บวกลบ 1.5% แม้ว่าราคาน้ำมันจะปรับสูงขึ้นก็ตาม 
"ในเรื่องกรอบเป้าหมายเงินเฟ้อ ตามเป้าหมายใหม่ที่เราเสนอให้กระทรวงการคลังใช้เงินเฟ้อทั่วไปที่ 3 % บวกลบ 1.5% นั้น จะมีการหารือกับกระทรวงการคลัง สภาพัฒน์ และสำนักงบประมาณใน 1-2 สัปดาห์นี้ต่อไป ขณะเดียวกันก็จะนำเข้าหารือในที่ประชุมคณะกรรมการนโยบายการเงิน หรือกนง.ในการประชุมครั้งหน้านี้ด้วย " นายประสาร  กล่าว